Source: http://www.lb.hu/hu/node/121
Timestamp: 2018-04-24 03:01:01
Document Index: 12602206

Matched Legal Cases: ['bíróság ', 'bíróság ', 'bíróság ', 'bíróság ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Rendes jogorvoslati eljárások büntetőügyekben | K Ú R I A
- Harmadfokú eljárás (másodfellebbezés)
Az Ítélőtábla mint másodfokú bíróság ítélete ellen akkor van helye fellebbezésnek a Kúriához, ha az Ítélőtábla a büntetőjog szabályainak megsértésével
- olyan vádlott bűnösségét állapította meg, illetőleg olyan vádlott kényszergyógykezelését rendelte el, akit az elsőfokú bíróság felmentett, vagy vele szemben az eljárást megszüntette,
- olyan cselekmény miatt állapította meg a vádlott bűnösségét, amelyről az első fokú bíróság nem rendelkezett,
- az első fokon elítélt vádlottat felmentette, vagy vele szemben a büntetőeljárást megszüntette.
Az Ítélőtábla ügydöntő határozata ellen fellebbezésre jogosult a Kúriához
- a vádlott,
- a pótmagánvádló,
- a védő, a vádlott hozzájárulása nélkül is,
- a kényszergyógykezelés elrendelése ellen - a vádlott hozzájárulása nélkül is - a nagykorú vádlott törvényes képviselője, házastársa vagy élettársa.
Az ügyész a vádlott terhére és javára is, a pótmagánvádló kizárólag a vádlott terhére fellebbezhet.
A fellebbezésben meg kell jelölni azt a határozatot, amely ellen a fellebbezés irányul és elő kell adni, hogy a fél a határozat megváltoztatását mennyiben és milyen okból kívánja. A fellebbezést az ügyésznek és a védőnek írásban indokolnia kell. Az indokolást a fellebbezésre nyitva álló határidő alatt az Ítélőtáblánál kell előterjeszteni. A fellebbezésben bizonyítást indítványozni, új tényt állítani vagy új bizonyítékra hivatkozni nem lehet. Ha az ügyész, illetőleg a pótmagánvádló az elsőfokú bíróság ügydöntő határozata ellen a vádlott terhére nem jelentett be fellebbezést, az Ítélőtábla ítélete ellen csak a vádlott felmentése vagy az eljárás megszüntetése miatt fellebbezhet. A Kúriai eljárásban védő részvétele kötelező, ezért a fellebbezéshez - ha korábban nem történt meg - csatolni kell a meghatalmazott védő meghatalmazását.
A fellebbező a fellebbezését a Kúriának határozathozatal céljából tartott tanácsüléséig visszavonhatja. A fellebbezés a másodfokú ítélet jogerőre emelkedését abban a részében függeszti fel, amelyet a Kúria a fellebbezés folytán felülbírál.
Az Ítélőtábla határozata elleni fellebbezést a határozat kihirdetését követően a jelenlévő jogosultak szóban, a többi jogosult a kézbesítéstől számított nyolc napon belül írásban jelenthetik be az Ítélőtáblánál. A törvényben kizárt, az arra nem jogosulttól származó vagy az elkésett, az Ítélőtábla határozata elleni fellebbezést az Ítélőtábla elutasítja.
Ha az Ítélőtábla határozata ellen fellebbezést jelentettek be, és a fellebbezési határidő valamennyi jogosultra lejárt, az Ítélőtábla tanácsának elnöke - a Kúria mellett működő ügyész útján, a pótmagánvádló fellebbezése esetén közvetlenül - a határozat írásba foglalását követően haladéktalanul felterjeszti az iratokat a Kúriához. Ha olyan eljárási szabálysértésre alapítottak fellebbezést, amelynek a körülményei az iratokból nem tűnnek ki, a tanács elnöke erről a felterjesztésben felvilágosítást ad.
A Kúria mellett működő ügyész az iratokat az indítványával tizenöt napon belül, különösen bonyolult vagy nagy terjedelmű ügyben harminc napon belül megküldi a Kúriának. A fellebbezéssel érintettek - az iratok felterjesztéséig az Ítélőtáblánál, az iratok felterjesztése után a Kúriánál - a fellebbezésre észrevételt tehetnek.
A Kúria a törvényben kizárt, az arra nem jogosulttól származó vagy az elkésett fellebbezést elutasítja, ha az Ítélőtábla elmulasztotta a fellebbezés elutasítását. Ha a Kúriának a fellebbezés elbírálására nincs hatásköre vagy illetékessége, az iratokat a hatáskörrel és illetékességgel rendelkező bírósághoz teszi át.
A Kúria tanácsának elnöke
- intézkedik - szükség esetén - a hiányok pótlása, az iratok kiegészítése, új iratok beszerzése vagy az Ítélőtáblától felvilágosítás megszerzése iránt,
- a fellebbezőt a fellebbezésnek nyolc napon belüli kiegészítésére hívja fel, ha nem lehet megállapítani, hogy az Ítélőtábla határozatát miért tartja sérelmesnek,
- az iratokat visszaküldi az Ítélőtáblának, ha a fellebbezéseket visszavonták,
- a vádlottnak és a védőnek kézbesíti a Kúria mellett működő ügyész indítványát,
- a vádlott vagy a védő fellebbezésének indokolását megküldi a Kúria mellett működő ügyésznek, ha azt a Kúria előtt terjesztették elő, és közvetlenül még nem küldték meg neki,
- vizsgálja, szükséges-e kényszerintézkedéssel kapcsolatban határozni.
Ha a vádlottnak nincs védője, a tanács elnöke a fellebbezésnek a Kúriához érkezését követően haladéktalanul védőt rendel ki. A tanács elnöke az ügy érkezésétől számított hatvan napon belül a lehető legközelebbi határnapra a fellebbezés elbírálására tanácsülést vagy nyilvános ülést tűz ki.
A Kúria - ha a tanács elnöke másként nem dönt - tanácsülésen határoz
- a fellebbezés elutasításáról, az ügy áttételéről, az ügyek egyesítéséről vagy elkülönítéséről, az eljárás felfüggesztéséről,
- ha a vádlott felmentéséről, illetőleg az eljárás vele szemben történő megszüntetéséről határoz,
- ha a fellebbezés folytán a fellebbezéssel nem érintett vádlott felmentéséről, illetőleg az eljárás vele szemben történő megszüntetéséről határoz, feltéve, hogy e rendelkezéseket a fellebbezéssel érintett vádlott esetében is tanácsülésen hozza meg,
- ha a fellebbezést a megtámadott határozat megalapozatlansága miatt nem lehet elbírálni,
- ha az eljárást a 373. § (1) bekezdésének I. pontja alapján meg kell szüntetni, vagyis:
- a vádlott halála, kegyelem vagy elévülés miatt
- ha az Ítélőtábla az eljárás lefolytatásához szükséges magánindítvány, feljelentés vagy kívánat hiányában hozott ítéletet;
- ha a bíróság törvényes vád hiányában járt el;
- ha a cselekményt már jogerősen elbírálták;
- ha az elsőfokú bíróság, illetőleg az Ítélőtábla az ítéletét a 373. § (1) bekezdésének II-IV. pontjában meghatározott eljárási szabálysértéssel hozta meg, vagyis:
- a bíróság nem volt törvényesen megalakítva, vagy a tárgyaláson a tanács tagjai nem voltak mindvégig jelen, kivéve, ha a bűncselekmény minősítésének megváltoztatása folytán állapítják meg, hogy az ügyben az elsőfokú bíróság tanácsának kellett volna eljárnia;
- az ítélet meghozatalában a törvény szerint kizárt bíró vett részt;
- a bíróság a hatáskörét túllépte, katonai büntetőeljárás hatálya alá tartozó, vagy más bíróság kizárólagos illetékességébe tartozó ügyet bírált el;
- a tárgyalást olyan személy távollétében tartották meg, akinek a részvétele a törvény értelmében kötelező, kivéve, ha
- az Ítélőtábla a bűncselekmény minősítésének megváltoztatása folytán állapítja meg, hogy az elsőfokú bírósági tárgyaláson védő részvétele kötelező lett volna és az ügyész eredetileg nem olyan bűncselekmény miatt emelt vádat, amelyre a törvény ötévi vagy ennél súlyosabb szabadságvesztést rendel, és az első fokú eljárás során a bíróság sem állapította meg a vádtól eltérő súlyosabb minősítés lehetőségét, vagy
- az elsőfokú bíróság a cselekményt tévesen minősítette ötévi vagy ennél súlyosabb szabadságvesztéssel büntetendő bűncselekménynek;
- a bíróság a vádlott halála, elévülés vagy kegyelem, az eljárás lefolytatásához szükséges magánindítvány, feljelentés vagy kívánat hiánya, törvényes vád hiánya vagy a cselekmény korábbi jogerős elbírálása törvénysértő megállapítása miatt az eljárást megszüntette;
- a tárgyalásról a nyilvánosságot törvényes ok nélkül kizárták;
- a bűnösség megállapítása, a felmentés, az eljárás megszüntetése, a cselekmény jogi minősítése vagy a büntetés kiszabása, illetve az intézkedés alkalmazása tekintetében az Ítélőtábla az indokolási kötelezettségének oly mértékben nem tett eleget, hogy emiatt az ítélet felülbírálatra alkalmatlan, vagy a másodfokú ítélet indokolása a rendelkező résszel teljes mértékben ellentétes;
- ha az ügyész a tárgyalásról lemondás alapján folytatott eljárást a törvényi előfeltételek hiányában indítványozta;
- ha a bíróság a tárgyalásról lemondás alapján folytatott eljárást a törvényi előfeltételek hiányában folytatta le.
A tanács elnöke a fellebbezőket értesíti a tanácsülés kitűzéséről és arról, hogy fellebbezésüket nyolc napon belül kiegészíthetik, vagy a más által bejelentett fellebbezésre (indítványra vagy nyilatkozatra) észrevételeket tehetnek. Ha a másodfokú ítélet ellen kizárólag a vádlott javára jelentettek be fellebbezést, erről, valamint az ügyben eljáró tanács összetételéről a tanács elnöke azzal értesíti a vádlottat, a védőt, az ügyészt és azt, aki fellebbezett, hogy nyolc napon belül kérheti nyilvános ülés kitűzését. Ha nyilvános ülés kitűzését senki sem kérte, a Kúria az ügyet tanácsülésen intézheti el.
A nyilvános ülésre a vádlottat, a védőt, valamint a pótmagánvádló jogi képviselőjét idézni kell. Ha a megidézett vádlott fogva van, a Kúria az előállítása iránt intézkedik. A vádlottnak az idézést legalább öt nappal a nyilvános ülés előtt kell kézbesíteni. A nyilvános ülésről értesíteni kell az ügyészt, továbbá a pótmagánvádlót, a sértettet, valamint azokat, akik fellebbeztek. Az értesítést olyan időben kell kiadni, hogy a kézbesítése legalább öt nappal a nyilvános ülés előtt megtörténjék.
A nyilvános ülésen az ügyész részvétele kötelező. A vádlott távollétében a nyilvános ülés megtartható, ha a vádlott előzetesen bejelentette, hogy azon nem kíván részt venni, illetőleg a vádlott terhére nem jelentettek be fellebbezést. A nyilvános ülés elmulasztása miatt nincs helye igazolásnak.
Az eljárásban nincs helye bizonyításnak. A Kúria a határozatát arra a tényállásra alapítja, amelynek alapján az Ítélőtábla a megtámadott ítéletét meghozta, kivéve, ha ez a tényállás megalapozatlan. Ha az a tényállás, amelynek alapján az Ítélőtábla a megtámadott ítéletet meghozta, megalapozatlan, és a helyes tényállás az iratok alapján megállapítható, vagy a helytelen ténybeli következtetés az iratok alapján kiküszöbölhető, a Kúria a tényállást hivatalból kiegészítheti vagy helyesbítheti.
A Kúria a fellebbezéssel megtámadott másodfokú ítéletet, ha a fellebbezés alaptalan, vagy az ítéletet nem kell hatályon kívül helyezni, illetőleg a súlyosítási tilalom vagy a felülbírálat terjedelmének korlátai miatt nem lehet megváltoztatni, ítélettel helybenhagyja; ha az Ítélőtábla a büntetőjog szabályainak megsértésével rendelkezett a vádlott bűnösségéről vagy felmentéséről, kényszergyógykezelése elrendeléséről, az eljárás megszüntetéséről, vagy egyébként jogszabályt helytelenül alkalmazott - feltéve, hogy az Ítélőtábla ítéletének alapjául szolgáló tényállás megalapozott, vagy a tényállás megalapozatlanságát az eljárásban ki lehetett küszöbölni - ítélettel megváltoztatja és a törvénynek megfelelő határozatot hoz; egyébként az ítéletet végzéssel hatályon kívül helyezi, illetőleg a fellebbezést elutasítja. A határozat indokolása tartalmazza, hogy ki, miért fellebbezett, és kifejti a Kúria döntésének indokait.
- Nem ügydöntő végzés elleni fellebbezés büntetőügyekben
Fellebbezéssel támadható határozatok:
Az Ítélőtábla másod- vagy harmadfokú eljárása során a kényszerintézkedés elrendeléséről, megszüntetéséről, a kényszerintézkedés tartamának egy évet meghaladó felülvizsgálatáról hozott végzés ellen, valamint az eljárásban hozott, olyan nem ügydöntő végzés ellen, amely ellen az első fokú eljárásban fellebbezésnek lenne helye, a Kúriához fellebbezésnek van helye.
A fellebbezésben meg kell jelölni azt a határozatot, amely ellen a fellebbezés irányul és elő kell adni, hogy a fél a határozat megváltoztatását mennyiben és milyen okból kívánja. A fellebbezést az ügyésznek és a védőnek írásban indokolnia kell. Az indokolást a fellebbezésre nyitva álló határidő alatt az Ítélőtáblánál kell előterjeszteni. A fellebbezésben bizonyítást indítványozni, új tényt állítani vagy új bizonyítékra hivatkozni nem lehet. Az eljárásban védő részvétele kötelező, ezért a fellebbezéshez - ha korábban nem történt meg - csatolni kell a meghatalmazott védő meghatalmazását.
A fellebbező a fellebbezését a Kúria határozathozatal céljából tartott tanácsüléséig visszavonhatja. A végzés a fellebbezésre tekintet nélkül végrehajtható, kivéve, ha a fellebbezés halasztó hatályát e törvény kimondja. Kivételesen indokolt esetben a végzés végrehajtását mind az Ítélőtábla, mind a Kúria felfüggesztheti.
Ha az Ítélőtábla a nem ügydöntő végzést kihirdetés útján közli, a fellebbezést a végzés kihirdetésekor kell bejelenteni. A kézbesítés útján közölt végzés ellen nyolc napon belül lehet fellebbezni. A fellebbezést az Ítélőtáblánál kell írásban vagy telefax, illetve számítógép útján benyújtani, illetőleg jegyzőkönyvbe mondani. Az ügyésznek így benyújtott fellebbezéséről az Ítélőtábla a vádlottat és a védőt értesíti.
A törvényben kizárt, az arra nem jogosulttól származó vagy az elkésett fellebbezést az Ítélőtábla elutasítja.
Ha az Ítélőtábla végzése ellen fellebbezést jelentettek be, és a fellebbezési határidő valamennyi jogosultra lejárt, az Ítélőtábla tanácsának elnöke - a Kúria mellett működő ügyész útján, a pótmagánvádló fellebbezése esetén közvetlenül - a határozat írásba foglalását követően haladéktalanul felterjeszti az iratokat a Kúriához. Ha olyan eljárási szabálysértésre alapítottak fellebbezést, amelynek a körülményei az iratokból nem tűnnek ki, a tanács elnöke erről a felterjesztésben felvilágosítást ad.
A Kúria mellett működő ügyész az iratokat az indítványával tizenöt napon belül, különösen bonyolult vagy nagy terjedelmű ügyben harminc napon belül megküldi a Kúriának. A fellebbezéssel érintettek az iratok felterjesztéséig az Ítélőtáblánál, az iratok felterjesztése után a Kúriánál a fellebbezésre észrevételt tehetnek.
- a vádlott vagy a védő fellebbezésének indokolását megküldi a Kúria mellett működő ügyésznek, ha azt a Kúria előtt terjesztették elő, és közvetlenül még nem küldték meg neki.
Ha a vádlottnak nincs védője, a tanács elnöke a fellebbezésnek a Kúriához érkezését követően haladéktalanul védőt rendel ki.
A Kúria a fellebbezést tanácsülésen bírálja el. A tanács elnöke a fellebbezőket értesíti a tanácsülés kitűzéséről és arról, hogy fellebbezésüket nyolc napon belül kiegészíthetik, vagy a más által bejelentett fellebbezésre (indítványra vagy nyilatkozatra) észrevételeket tehetnek. Az eljárásban nincs helye bizonyításnak.